<classify> JUKWAA la Utu wa Mtoto CDF, limedhamiria kuimarisha na kuwezesha utetezi wa haki za binadamu kwa watoto wanaoishi katika mazingira hatarishi na walioathirika na ndoa za utotoni, ukeketaji na ukatili wa kijinsia.Aidha limedhamiria kuanzisha mazingira rafiki yatakayosaidia na kuimarisha ulinzi na ushiriki endelevu wa watoto katika mipango ya maendeleo. Ofisa Mawasiliano, Utetezi na Mahusiano wa CDF, Michael Jackson aliyasema hayo jijini Dar es Salaam katika mafunzo ya kuwajengea uelewa zaidi wanahabari juu ya ukatili wa kijinsia na namna ya kuripoti matukio ya ukatili nchini yaliyoandaliwa na jukwaa hilo.Alisema katika kuhakikisha jitihada hizo zinafanikiwa, tayari CDF wameanzisha klabu 156 za ndani ya shule na 55 za nje ya shule ambapo pia wameunda kamati za ulinzi wa mtoto tatu kiwilaya na moja ya kikanda. Aidha alisema wasichana 903 waliopo ndani na nje ya shule walipewa elimu juu ya afya ya uzazi na ujuzi wa maisha na wasichana 153 wanajishughulisha na kazi za kujiongezea kipato.Katika kipindi cha mwaka 2016-2018 tumeweza kuwapatia wasichana 522 mafunzo ya ujuzi wa biashara na ujasiriamali, sambamba na kufanya vipindi vinavyohusu haki za watoto, ukeketaji, ujasiriamali, mimba za utotoni na ndoa za utotoni,alisema  <topic>: kitaifa 